b'\n_START_ARTICLE_\nCimet\n_START_SECTION_\nSestava eteri\xc4\x8dnega olja cejlonskega cimetovca\n_START_PARAGRAPH_\nEteri\xc4\x8dno olje sestavljajo prete\xc5\xbeno fenilpropanske spojine: cimetni aldehid, evgenol, cinamilacetat, MHCP - metilhidroksikalkon polimer ter \xc5\xa1tevilne druge spojine.\n_START_SECTION_\nV medicini\n_START_PARAGRAPH_\nCejlonski cimet se uporablja kot za\xc4\x8dimba in kot tradicionalno rastlinsko zdravilo \xc5\xbee stoletja. Raziskave, narejene z in vitro ter z in vivo \xc5\xa1tudijami na \xc5\xbeivalih, ka\xc5\xbeejo na protivnetno, protimikrobno, antioksidantno, protitumorno delovanje in delovanje na sr\xc4\x8dno\xc5\xbeilni ter imunski sistem. In vitro \xc5\xa1tudije izkazujejo mo\xc5\xbeno delovanje cimeta kot mimetika inzulina - okrepitev aktivnosti inzulina ali stimulacija celi\xc4\x8dnega metabolizma glukoze. \xc5\xa0tudije na \xc5\xbeivalih ka\xc5\xbeejo mo\xc4\x8dno hipoglikemi\xc4\x8dno aktivnost. Pakistanski znanstveniki so v svoji raziskavi ugotovili, da jemanje 1, 3 oz. 6 g cimeta dnevno zni\xc5\xbea serumski nivo glukoze, trigliceridov, LDL holesterola in celokupnega holesterola pri ljudeh s sladkorno boleznijo tipa 2, ne zni\xc5\xbea pa serumske koncentracije HDL holesterola. Uporaba cimeta kot prehranskega dodatka pri zdravljenju sladkorne bolezni tipa 2 veliko obeta, toda potrebno bo narediti \xc5\xa1e raziskave, ki bodo u\xc4\x8dinek potrdile. Klini\xc4\x8dne \xc5\xa1tudije ka\xc5\xbeejo tudi na to, da je smiselna peroralna uporaba pri urinarnih infekcijah zaradi protibakterijskega u\xc4\x8dinka. Ekstrakt cimeta mo\xc4\x8dno zavira rast in razmno\xc5\xbeevanje tumorskih celic in vitro ter povzro\xc4\x8da smrt aktivnih tumorskih celic. \xc5\xbdal je bilo narejeno zelo malo dobro nadzorovanih klini\xc4\x8dnih \xc5\xa1tudij, precej pa jih daje nasprotujo\xc4\x8de si rezultate, kar omejuje zaklju\xc4\x8dke glede zdravilnih u\xc4\x8dinkov cimeta na ljudi._NEWLINE_Kitajski cimet (Cinnamomum cassia) vsebuje zmerno toksi\xc4\x8dno snov kumarin, ki v velikih koli\xc4\x8dinah lahko povzro\xc4\x8di po\xc5\xa1kodbe jeter in ledvic. Evropska agencija za varno hrano EFSA je julija 2008 izdala mnenje o toksi\xc4\x8dnosti kumarina in dolo\xc4\x8dila dopusten dnevni vnos. Na osnovi toksikolo\xc5\xa1kih \xc5\xa1tudij in znanstvenih raziskav o presnovi kumarina v \xc4\x8dlove\xc5\xa1kem telesu so dolo\xc4\x8dili da je dopusten dnevni vnos za \xc4\x8dloveka 0,1 mg kumarina na kilogram telesne te\xc5\xbee. Dnevni odmerek v tak\xc5\xa1ni koli\xc4\x8dini pri zdravem odraslem \xc4\x8dloveku ne bi smel povzro\xc4\x8dati te\xc5\xbeav. EFSA je v mnenju zapisala tudi, da eno- ali dvotedensko pove\xc4\x8dano u\xc5\xbeivanje cimeta do trikratne dopustne dnevne koli\xc4\x8dine pri zdravem odraslem ne pu\xc5\xa1\xc4\x8da posledic.\n_START_SECTION_\nTradicionalna uporaba\n_START_PARAGRAPH_\nTradicionalno se cimet uporablja kot aromatik, za bla\xc5\xbeenje razli\xc4\x8dnih prebavnih motenj ter za krepitev telesne odpornosti.'